Տպավորությունը, թե «Հայաստանի էլեկտրական ցանցերի» շուրջ իրադարձություններ չեն զարգանում, խաբուսիկ է: Իրադարձությունները զարգանում են, այն էլ բավական սրընթաց: Այսօր, մեր հավաստի տեղեկություններով, Հայաստան է ժամանում «Ինտեր ՌԱՕ ԵԷՍ» ընկերության գլխավոր տնօրենի տեղակալ Միխայիլ Մանտրովը: Ի դեմս հենց Մանտրովի է «ՀԷՑ»-երի նոր սեփականատերը, այսինքն, ինչպես իրենք են ասում, նոր կառավարիչը՝ «Ինտերէներգոն», ներկայացվում Հայաստանում: Դա այն նույն Մանտրովն է, որը հուլիսի 21-ին հրավիրած ասուլիսում ՌԱՕ ԵԷՍ-ի անունից մեկնաբանում էր «ՀԷՑ»-երի շուրջ տեղի ունեցող իրադարձություններ: Այսինքն՝ այսուհետ ասելով «Ինտերէներգո»՝ պետք է հասկանալ Միխայիլ Մանտրով: Այցի նպատակը, որքան հնարավոր եղավ պարզել, «ՀԷՑ»-երի, այսպես կոչված, կառավարումը ստանձնելու հետ կապված խնդիրների լուծումն է: